"Iets wat elke dag rondom ons gebeur..." by Maree Clarkson | Redbubble
Maree Clarkson › Afrikaanse Werke › Iets wat elke dag rondom ons gebeur...
Iets wat elke dag rondom ons gebeur...
Nou die dag het ek saam met my man na een van sy vriende gegaan, wat ook 'n ou motorentoesiasis is, om 'n stel motortydskrifte op te tel, en as jy dink ons vrouens kan langdradig wees, dan moet jy die mansmense sien as hulle eers begin praat oor hulle passie! Om 'n lang storie kort te maak, 'Danie' (nie sy regte naam nie) het ons uiteindelik na die huis genooi vir verversings en ons het in die sitkamer plaas geneem.
Nou moet ek net sê dat, tot op daardie oomblik wat langer as 'n uur was dat ons buite by die ou karre was, het ons nog nie sy vrou met 'n oog gesien nie. Ek het gedink sy was dalk uit, maar nadat Danie die tee voorhuis toe gebring het, het mevrou Danie (sy of hy het haar nooit voor gestel nie!) haar verskyning gemaak en na die 'hallo' het sy die skinkbord summier opgetel en kombuis toe verdwyn. Na 'n rukkie was sy terug met 'n ander skinkbord vol koppies, met die verduideliking, "Danie bly ook al 20 jaar hier, maar het g'n idee van hoe om tee te bedien nie!" en het toe vir die volgende 20 minute weer verdwyn.
Met ons vertrek het sy weer haar verskyning gemaak en na nog 10 minute van bitsige opmerkings en ongemaklike stiltes was ek maar te bly om weg te kom.
Bogenoemde gebeurtenis het my herinner aan Hennie Stander van Carpediem se artikel :
"Iets wat elke dag reg rondom ons gebeur: Mans en vroue wat mekaar emosioneel afkraak – selfs sonder dat drank 'n rol speel. Trouens, kollegas kan mekaar ook met hulle woorde vermoor, en ouers kan kinders emosioneel vermoor, en kinders kan ouers emosioneel vermoor.
Ons kan mekaar inderdaad met woorde vermoor. En laat ons eerlik wees, skerp woorde teenoor jou uit die mond van iemand vir wie jy lief is, sny baie dieper en seerder as enige skerp mes of dolk wat in jou rug gesteek word. Hoekom doen mense dit aan mekaar?
Iemand het gesê dat, om 'n geliefde aan die dood af te staan, is erg, maar om 'n geliefde aan die lewe af te staan, is baie, baie erger (jy staan iemand aan die lewe af wanneer jy hom of haar verloor deur egskeiding of deur die verbreking van 'n verhouding). Gewoonlik gebeur dit nadat mense mekaar regtig emosioneel verrinneweer en vernietig en emosioneel vermoor het.
Dit is klein gebaartjies waarmee jy die mense rondom jou kan bou. Spreek positiewe woorde teenoor hulle uit. Vertel hom en haar elke dag hoe jy hom/haar waardeer. Skryf dit op papiertjies wat jy in sy of haar aktetas sit, of op haar kopkussing, of in jou kindjie se kosblik wat sy skool toe neem. Sê dit per sms, of stuur 'n e-pos. Maar moet ook nie vergeet om dit vir hom of haar te sê wanneer julle mekaar in die oë kyk nie. Dit is so maklik om positiewe woorde oor en vir mekaar te sê. Dit is gratis. Dit vat niks van jou nie. Maar dit is ongelooflik wat dit in jou verhouding met die ander persoon doen."
Belangrikste van alles:Neem vandag nog die besluit dat, wanneer jy kwaad is vir jou lewensmaat of vir jou kind, dat jy nooit, nooit, nooit, nooit 'n kwetsende woord sal sê waaroor jy later spyt gaan wees nie. Moenie jou maat afkraak nie. Moenie jou kind verneder nie. Later, as die lug gesuiwer is, kan jy nie die woorde terugtrek nie. Emosionele moord is baie wreder as fisiese moord!
afrikaans, skryfwerk, maree clarkson, tarlton, south africa, magaliesburg, krugersdorp, gauteng, elke dag
Maree, wat jy hier sê is so waar. Ek kan nie genoeg saam stem nie. Ek is bly jy het dit gepos. Dit herinner my, ek moet gou 'n sms'sie stuur :-)
Hoop dis 'n sms'sie om te sê jy't hul lief! Smaail! Bly jy't dit geniet Olitto, dankie! – Maree Clarkson
Ek moes dit net eers kom lees, so waar Maree, ons moet dit elke dag onthou! ;-) Almal het erkenning nodig, almal floreer op positiewe aanmoediging! Dankie hiervoor!
Dankie Liz! Dit IS iets wat ons waarlik kort-kort vergeet, mens aanvaar so maklik jou geliefdes en almal om jou as vanselfsprekend…. Dit het my ook aangespoor om weer bietjie familie te bel… – Maree Clarkson
Bravo Maree! Dankie dat jy een van daai mense is wat altyd iets mooi & wys het om te se.
Groot dankie Maureen, bly jy hou daarvan! – Maree Clarkson
Dankie vir die lekkerlees stukkie Maree, met 'n belangrike lessie daarin!
Dankie Pieta, en so bly jy't dit geniet, ons almal moet maar tog van tyd-tot-tyd herinner word daaraan… – Maree Clarkson
Dank je wel Maree voor die mooie les Afrikaans en de moraliteit.Ik ben so verstomd dat ik alles verstaan heb ook de commentaren van je vrienden.Ik leer een nieuwe taal!!
En ek verstaan jou skrywe perfek Gilberte! Binnekort gaan jy vlot Afrikaans praat en ek sal bietjie Hollands tussen-in gooi! Ek's bly jy het hierdie geniet, dank je selwers! – Maree Clarkson